Öt év alatt 300 milliárd forint értékű Nestlé beruházás Bükön

A Nestlé Hungária egy újabb, 55 milliárd forint értékű beruházást jelentett be büki PURINA gyárának fejlesztésére. Az új gyáregység üzembe helyezése zárja majd le azt a 2020-ban megkezdett ötéves fejlesztési ciklust, amivel a vállalat 300 milliárd forintnyi beruházást hajtott végre Bükön.

A három itthoni gyárában és budapesti központjában közel 2800 embert foglalkoztató vállalat eddig több mint 382 milliárd forintot fektetett be Magyarországon, melyből 325 milliárdot a büki PURINA gyár fejlesztésére fordított.

Az új üzemegység több mint 50 ezer tonna állateledelt állít majd elő, ezzel több mint 130 munkahelyet teremtve a régióban.

„A mai bejelentéssel a végéhez közeledik egy ötéves fejlesztési periódus a büki gyár életében, amely alatt összesen 300 milliárd forint értékű beruházást valósítunk meg, ami a legnagyobb élelmiszeripari beruházásnak tekinthető Magyarországon” – közölte Noszek Péter, a Nestlé Hungária ügyvezető igazgatója, aki hozzátette, hogy a 2020-ban elindított és 2025-ben záruló szakaszban több mint 600 új munkahelyet létesítettek Bükön.

Ebben az időszakban a gyár termelőkapacitása is megnőtt: míg 2019-ben éves szinten közel 200 ezer tonna állateledel készült a világ több mint 50 országába exportáló termelőegységben, az ötéves beruházási hullám végére ez a mennyiség elérheti az évi félmillió tonnát is.

A folyamatos beruházásoknak köszönhetően a Nestlé tovább növeli Bük város és vonzáskörzetének regionális versenyképességét, az itthon megtermelt alapanyagok nagy hozzáadott értéket jelentő hazai feldolgozásával pedig a hazai mezőgazdasági termelők piacbiztonságát is erősíti. A büki gyárba beszállított alapanyagok közel fele érkezik magyar beszállítóktól, az új beruházásokkal ez az arány még tovább nőhet. Mindezek a magyar nemzetgazdaság teljesítményének növekedéséhez is hozzájárulnak, hiszen a büki gyárnak meghatározó szerepe van abban, hogy Magyarország az állateledelek exportját illetően 13. helyen áll a globális ranglistán.

„A Nestlé nemcsak a magyar gazdaság mennyiségi növekedéséhez járult hozzá, hanem a minőségihez is azzal, hogy folyamatosan modernizálta a tevékenységét és jelentős ipari innovációit hozott Magyarországra. Ehhez a beruházáshoz a magyar kormány úgy járul hozzá, hogy a működéshez szükséges infrastruktúrát biztosítja az út és vízhálózat modernizálásával, fejlesztésével, amellyel a térség lakó is nyernek” – mondta Szijjártó Péter külgazdasági és külügyminiszter.

Beszédében kiemelte, köszöni a Bükön dolgozóknak, a Nestlé összes dolgozójának, hogy ez a beruházás megvalósulhat, mert ez komoly elismerés az országnak is.

A ma bejelentett legújabb üzemegység építési munkálatai már januárban elkezdődtek, a tervek szerint az év második felében a gyártósorok is a helyükre kerülnek. A termelés előreláthatólag 2025-ben indul.

Eredeti tartalom: Nestlé Hungária Kft.

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/11344/ot-ev-alatt-300-milliard-forint-erteku-nestle-beruhazas-bukon/